CPN บวก 3% โบรกคงเป้า 56 บ. มองครึ่งปีหลังฟื้น รับแผนเร่งฉีด “วัคซีน”
CPN บวก 3% โบรกคงเป้า 56 บ. มองครึ่งปีหลังฟื้น รับแผนเร่งฉีด "วัคซีน" - เตรียมเปิดศูนย์การค้าใหม่อีก 2 แห่ง
8 มิ.ย. 2564

ผู้สื่อข่าวรายงานว่า ราคาหุ้น บริษัท เซ็นทรัลพัฒนา จำกัด (มหาชน) หรือ CPN ณ เวลา 15.08 น. อยู่ที่ระดับ 55.25 บาท บวก 1.75 บาท หรือ 3.27% สูงสุดที่ระดับ 55.25 บาท ต่ำสุดที่ระดับ 53.75 บาท ด้วยมูลค่าการซื้อขาย 997.35 ล้านบาท

ด้านบริษัทหลักทรัพย์ ฟิลลิป (ประเทศไทย) ระบุในบทวิเคราะห์ว่า จากการฉีดวัคซีนทั่วประเทศวานนี้ คาดเป็นบวกต่อจิตวิทยาการลงทุนจากภาพรวมเศรษฐกิจคาดฟื้นตัวขึ้น หนุนผลดำเนินงาน CPN ดีขึ้นจากวิถีชีวิตที่กลับมาเป็นปกติอีกครั้ง
ขณะเดียวกัน ในช่วงครึ่งหลังของปี 2564 CPN ยังวางแผนเปิดศูนย์การค้าใหม่อีก 2 แห่ง ได้แก่ เซ็นทรัลพลาซ่าอยุธยา ในช่วงไตรมาส 3/64 และเซ็นทรัลศรีราชา ในช่วงไตรมาส 4/64
อีกทั้งยังเปิดเผยแผนลงทุนใหม่ ที่คาดจะมีต่อเนื่องนับจากนี้ โดยเฉพาะโครงการมิกซ์ยูสขนาดใหญ่ 2 แห่งบริเวณถนนสีลม และสถานทูตอังกฤษเดิม
อย่างไรก็ตาม แม้แนวโน้มครึ่งแรกของปี 2564 ยังถูกกดดันจากโควิด -19 แต่ด้วยประเด็นบวกจากการเร่งฉีดวัคซีนทั่วประเทศ ส่งผลให้คาดช่วงครึ่งหลังของปี 2564 ดีขึ้น เมื่อเทียบกับครึ่งปีแรก เบื้องต้นยังคงกำไรสุทธิปี 64 ที่ 9.34 พันล้านบาท และคงคำแนะนำ “ซื้อ” ราคาพื้นฐานปี 2564 ที่ 56 บาท